酬宋湜賈黄中二學士菊花之什兼呈諸廳學士
作者：田錫
朝代：宋

paragraphs: 靖節先生曾賞菊，東籬有霜花正開。
翰林主人共賞菊，北門吟詠有餘才。
一唱再和才力健，兼金酬以瑛瓊瑰。
善歌使人繼其志，遠寄淮陽知郡吏。
淮陽郡中方燕居，跪讀重緘尺素書。
中有五章章八句，復有三章同一處。
五章千葉菊花詞，一章副翰學士詩。
一章酬和季左司。
人前再讀與三復，人從日邊初到時。
歛手先問諸學士，駭目乍闚文字奇。
兩制別來今已久，朝寄苑丘權太守。
眼底唯嫌簿領繁，耳冷不聞騷雅言。
重陽錫宴不得與，湛露空思奉至尊。
忽捧新詩若爲意，聞詩勝得千金賜。
受知益感恩顧深，吟賞請言清麗致。
清如玉樹生天風，麗若露花開錦宮。
水精盤中置明月，絳火珊瑚枝葉紅。
珍則難酬青玉案，文律詞鋒併化工。
因事喻懷堪自惜，神化丹青與刀尺。
丹青暈淡刀尺裁，先春雪中生早梅。
春饒桃李及時發，牡丹占斷芳菲來。
芍藥羞人嬌且妬，玫瑰倚欄笑欲語。
帝里春從何處歸，巫山雨散朝雲飛。
遺紅墮翠歸天下，不失年年三月期。
天生百卉各有時，彼何太盛此何遲。
兼葭蒼蒼凝白露，西風蕭蕭向秋暮。
月華籬落有霜華，映籬叢薄生黄花。
花寒葉冷無蜂蝶，固無寶馬與香車。
每因九月當重九，暫時采擷浮樽酒。
金鈿浮動萬歲盃，爲君慶祝南山壽。
菊不能言爲作歌，金壺酒傾生綠波。
重臺千葉若堪賞，栽培好近金鑾坡。